PRIJEDLOG

Na temelju članka 104. stavaka 1., 3. i 5. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske i 32/20) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21 – pročišćeni tekst), Gradska skupština Grada Zagreba, na \_\_\_\_\_\_ sjednici, \_\_\_\_\_ 2021., donijela je

**O D L U K U**

**o izmjenama i dopunama Odluke**

**o davanju u zakup i na drugo korištenje površina javne namjene**

**Članak 1.**

U Odluci o davanju u zakup i na drugo korištenje površina javne namjene (Službeni glasnik Grada Zagreba 28/20) dosadašnja odredba članka 1. postaje stavak 1. toga članka te se u alineji 4. riječ: „prodajnog,“ briše.

Iza stavka 1. dodaje se stavak 2. koji glasi:

„U sklopu održavanja manifestacija može se organizirati prigodna prodaja i pružati ugostiteljske usluge.“

**Članak 2.**

U članku 3. stavak 4. mijenja se i glasi:

„Gradonačelnik može na prijedlog Povjerenstva iz članka 4. stavka 1. ove odluke zaključkom odrediti da se za humanitarne, kulturne, sportske i slične manifestacije te za prigodnu prodaju umjetničkih i prigodnih predmeta i ukrasa površina javne namjene koristi bez naknade.“

**Članak 3.**

U članku 4. stavku 5. iza riječi: „lokacije – mjesta“ dodaju se riječi: „te predlaže gradonačelniku da se površina javne namjene može koristiti bez naknade u slučajevima iz članka 3. stavka 4. ove odluke".

U stavku 9. riječi: „zakup površina javne namjene“ zamjenjuje se riječima: „komunalne poslove i javne površine“.

Stavak 10. briše se.

**Članak 4.**

Iza članka 4. dodaje se članak 4.a koji glasi:

„**Članak 4.a**

Zagrebački holding d.o.o., Podružnica Tržnice Zagreb (u daljnjem tekstu: Tržnice Zagreb) provode postupak dodjele lokacija - mjesta putem javnog natječaja za prodaju borova.

Tržnice Zagreb su postupak javnog natječaja iz stavka 1. ovoga članka dužne provesti do 30. studenoga tekuće godine.

Tržnice Zagreb, putem gradskog upravnog tijela nadležnog za komunalne poslove i javne površine predlažu gradonačelniku donošenje zaključkao dodjeli lokacije-mjesta za prodaju borova.

Gradonačelnik na prijedlog iz stavka 3. ovog članka donosi zaključakkojim se utvrđuje korisnik, naziv lokacije - mjesta koje se daje na korištenje, rok korištenja te iznos naknade za prodaju borova.“

**Članak 5.**

U članku 12. stavku 2. riječi: „zakup površina javne namjene“ zamjenjuje se riječima: „komunalne poslove i javne površine“.

**Članak 6.**

U članku 16. alineja 7. mijenja se i glasi:

„ - potvrdu da nema nepodmirenih dospjelih poreznih obveza, ne stariju od 30 dana od dana objave javnog natječaja;“.

**Članak 7.**

U članku 17. alineja 7. mijenja se i glasi:

„ - potvrdu da nema nepodmirenih dospjelih poreznih obveza, ne stariju od 30 dana od dana objave javnog natječaja;“.

**Članak 8.**

U članku 20. stavku 3. iza riječi: „i“ dodaje se riječ: „najviše“.

**Članak 9.**

U članku 23. stavku 2. riječi: „zakup površina javne namjene“ zamjenjuje se riječima: „komunalne poslove i javne površine“.

**Članak 10.**

Članak 24. mijenja se i glasi:

„Gradonačelnik može neposredno dodijeliti lokaciju - mjesto na površini javne namjene na drugo korištenje za:

- postavljanje otvorenih terasa, luna-parkova, automobila, pozornica, naprava za promotivne akcije, panoramskih dalekozora, bankomata, privremenih građevina i štandova, klupa i drugih pokretnih naprava,

- organiziranje manifestacija humanitarnoga, kulturnog, sportskog, ekološkog, promotivnog i drugog sadržaja, za komercijalno fotografiranje, snimanja reklamnih spotova i filmova s postavljanjem ili bez postavljanja pokretnih naprava te za ručno dijeljenje promidžbenog materijala.

Zahtjev za korištenje lokacije - mjesta iz stavka 1. ovoga članka može podnijeti fizička osoba, fizička osoba obrtnik i pravna osoba, zajednica ponuditelja, gradskom upravnom tijelu nadležnom za komunalne poslove i javne površine.

Ako zahtjev iz stavka 2. ovog članka podnosi zajednica ponuditelja, zahtjev obvezno sadrži naznaku vodećeg člana zajednice, naznaku lokacije – mjesta, veličinu površine te namjenu (ugostiteljstvo, prigodna prodaja i slično) za svakoga člana.

Zahtjev iz stavka 2. ovog članka, osim za postavljenje otvorenih terasa, podnosi se najkasnije 21 dan prije početka planiranog korištenja lokacije - mjesta na površini javne namjene.

Ako manifestaciju organiziraju tijela kojima je osnivač ili suosnivač Grad Zagreb ili Republika Hrvatska ili druga jedinica lokalne i područne (regionalne) samouprave, zahtjev za postavljanje pokretnih naprava podnosi se najkasnije 3 dana prije početka planiranog korištenja lokacije - mjesta na površini javne namjene.

Zahtjev za postavljanje pokretnih naprava u svrhu izborne promidžbe može se podnijeti i u rokovima kraćim od rokova iz stavaka 4. i 5. ovoga članka.

Zahtjev za postavljanje otvorenih terasa podnosi se sukladno članku 26. ove odluke.

U zahtjevu se mora navesti lokacija - mjesto za koje se zahtjev podnosi te namjena i rok korištenja. Uz zahtjev se prilaže izvadak iz sudskoga i drugoga odgovarajućeg registra te javnobilježnički ovjerena izjava podnositelja zahtjeva da prema Gradu Zagrebu po bilo kojoj osnovi (komunalna naknada, komunalni doprinos, zakupnina, naknada za korištenje prostora i slično) nema dugovanja, ne starija od 30 dana od dana podnošenja zahtjeva.

Na prijedlog Povjerenstva, gradonačelnik donosi zaključak kojim se utvrđuje korisnik, naziv lokacije - mjesta koje se daje na korištenje, namjena, površina, rok korištenja te iznos naknade.

Na prijedlog Povjerenstva, gradonačelnik može zaključkom odbiti zahtjev koji nije od interesa za Grad Zagreb.

Na temelju zaključka iz stavaka 9. i 10. ovoga članka, gradsko upravno tijelo nadležno za komunalne poslove i javne površine donosi rješenje sukladno odluci kojom se propisuje komunalni red.

U slučaju odustanka korisnika od korištenja površine javne namjene, otkaza ili raskida ugovora o zakupu ili korištenju površina javne namjene gradonačelnik neće donositi poseban zaključak.“

**Članak 11.**

Članak 25. mijenja se i glasi:

„Lokacije - mjesta na površinama javne namjene za postavljanje pokretnih naprava za prigodnu prodaju i ugostiteljske usluge za uskrsne i božićne blagdane se dodjeljuju putem javnog natječaja.

Na prijedlog Povjerenstva, gradonačelnik zaključkom određuje lokacije - mjesto, vremensko razdoblje i površinu za postavljanje pokretnih naprava iz stavka 1. ovoga članka, smjernice za izgled pokretne naprave i početni iznos jednokratne naknade za svaku lokaciju - mjesto.

Javni natječaj iz stavka 1. ovoga članka raspisuje gradonačelnik na prijedlog gradskoga upravnog tijela nadležnoga za komunalne poslove i javne površine i to u povodu uskrsnih blagdana do 20. siječnja tekuće godine, a u povodu božićnih blagdana do 1. listopada tekuće godine.

Javni natječaj se objavljuje na internetskoj stranici Grada Zagreba i na oglasnoj ploči gradske uprave Grada Zagreba, a obavijest o objavi javnog natječaja u dnevnome tisku.

Javni natječaj osobito sadrži: tko može podnijeti ponudu (fizička osoba, fizička osoba obrtnik ili pravna osoba, zajednica ponuditelja); naznaku obveze podnošenja izvatka iz sudskoga ili drugog odgovarajućeg registra u izvorniku ili u ovjerenoj preslici ne starijoj od šest (6) mjeseci od dana objave javnog natječaja; naziv lokacije - mjesta za koje se ponuda podnosi; naznaku ako ponudu podnosi zajednica ponuditelja da ponuda obvezno sadrži naznaku vodećeg člana zajednice, naznaku lokacije – mjesta, površina lokacije - mjesta za svakoga pojedinoga člana te namjenu (ugostiteljstvo, prigodna prodaja i slično) za svakoga člana; obvezu naznake početnog iznosa jednokratne naknade i naznaku da se za korištenje plaća i naknada sukladno pravilniku kojim se određuje zakupnina i naknada za korištenje površine javne namjene; naznaku da je najpovoljnija ponuda ona ponuda koja ispunjava uvjete javnog natječaja i sadrži najviši iznos jednokratne naknade koji ne smije biti niži od početnog iznosa naknade; naznaku da je ponuditelj dužan naznačiti osnovne specifikacije o izgledu pokretne naprave te njihovu namjenu (ugostiteljstvo, prigodna prodaja i slično), vrijeme postavljanja pokretne naprave, javnobilježnički ovjerenu izjavu ponuditelja da nema dugovanja prema Gradu Zagrebu po bilo kojoj osnovi (komunalna naknada, komunalni doprinos, zakupnina, naknada za korištenje prostora i slično), ne stariju od 30 dana od dana objave javnog natječaja, potvrdu da nema nepodmirenih dospjelih poreznih obveza ne stariju od 30 dana od dana objave javnog natječaja; naznaku da će se nepravodobne i nepotpune ponude odbaciti, a ponude koje ne ispunjavaju uvjete (te druge dokaze prema objavljenom javnom natječaju) odbiti.

Ako dva ili više ponuditelja ponude jednak iznos jednokratne naknade za istu lokaciju - mjesto, Povjerenstvo će pozvati ponuditelje da ponude novi iznos naknade, a najpovoljnija ponuda je ona ponuda koja sadrži najviši iznos jednokratne naknade.

Na prijedlog Povjerenstva, gradonačelnik zaključkom dodjeljuje lokaciju - mjesto za postavljanje pokretne naprave iz stavka 1. ovoga članka.

Gradsko upravno tijelo nadležno za komunalne poslove i javne površine donijet će rješenje na temelju zaključka iz stavka 7. ovoga članka.

Na sva ostala pitanja vezana uz javni natječaj iz stavka 1. ovoga članka, a koja nisu uređena ovim člankom se primjenjuju odgovarajuće odredbe ove odluke kojima se uređuje postupak javnog natječaja za postavljanje kioska i pokretnih naprava.“

**Članak 12.**

U članku 26. stavak 3. briše se.

**Članak 13.**

U članku 28. stavku 3. riječi: „zakup površina javne namjene“ zamjenjuje se riječima: „komunalne poslove i javne površine“.

**Članak 14.**

Članak 34. briše se.

**Članak 15.**

U članku 36. stavku 1. točki 1. iza riječi: „poslove“ dodaju se riječi: „i javne površine“.

**Članak 16.**

Iza članka 39. dodaje se naslov i članak 39.a koji glase:

„**VII.** **OBVEZE ZAKUPNIKA, ODNOSNO KORISNIKA**

**Članak 39.a**

Zakupnik, odnosno korisnik lokaciju - mjesto dodijeljenu na javnom natječaju ili neposredno na temelju odredaba ove odluke ne smije dati u podzakup, odnosno na korištenje drugoj osobi.“.

**Članak 17.**

U članku 40. stavku 2. iza riječi: „korištenja“ slovo: „j“ briše se.

**Članak 18.**

U članku 41. stavku 1. iza riječi: „lokacije – mjesta“ dodaju se riječi: „ili pokretnu napravu nakon korištenja lokacije – mjesta,“.

**Članak 19.**

U naslovu: „**VII. PRIJELAZNE I ZAVRŠNE ODREDBE**“ redni broj: „**VII.**“ zamjenjuje se rednim brojem: „**VIII.**“.

**Članak 20.**

Postupci započeti do stupanja na snagu ove odluke nastavit će se i dovršiti prema odredbama Odluke o davanju u zakup i na drugo korištenje površina javne namjene (Službeni glasnik Grada Zagreba 28/20).

**Članak 21.**

Ova odluka stupa na snagu osmoga dana od dana objave u Službenome glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**